Hlina, Alojz, poslanec NR SR (2015-06-30):
Vážená pani predsedajúca, vážený pán minister, vážené kolegyne, kolegovia, dovoľte mi v tejto takej aj v zásade komornej atmosfére, lebo ste zrušili hlasovanie o 11.00 hod., hej, aby poslanci stihli prísť, však neni sa kam ponáhľať. Tu republika krváca a poslanci, skrátené legislatívne, počkajte, jak začať, rozmýšľam, že jak začať, lebo malo byť, toto malo byť skrátené, teda bolo skrátené. My sme skončili kedy, pán spravodajca? Minulý týždeň v stredu? V štvrtok večer, dneska je utorok. No viete, že ak by to malo byť, aby potom niekto nepovedal, že kvôli mne tých 5 dní, lebo, pán minister, viete, že ak to tak malo byť skrátené, ak sme vtedy neskončili tú rozpravu, ste mali sem prísť na druhý deň ráno a mali ste si to dokončiť, viete, no ale tak asi bolo pre vás väčšou prioritou ísť do Milána. Nie? Neviem, jak to tam presne, ten váš program, ale viete, ak je niečo v skrátenom, ak je niečo nevyhnutné vykonať, ak je niečo, sa predstavuje, že je to tak, tak prosím vás, držte tomu aspoň fazónu, hej. No tak vy ste boli aspoň v tom Miláne, aspoň že ste neboli u nejakého kaderníka, ale viete, že naozaj tak mali sme skrátené, dostali ste to, zlomili ste to, všetko ste polámali na kolenách, nepresvedčili ste ma, že nemám vystúpiť, lebo to by bolo ideálne, že by som nevystúpil, vy by ste uzavreli rozpravu a už by ste to... Mali ste si to dokončiť. Štyri dni, zdá sa, päť dní, ja neviem, jak je to horúce s tým investorom. Viete a to je možno ten problém, že možno to až tak horúce s tým investorom nie je, hej, ale využijeme to ako zámienku. A ja len si splním svoju povinnosť. Vážení občania, verte alebo neverte, ktorí prípadne sledujete, v krátkosti poviem, všetko čo sa dá, sa zlomí a ja pripúšťam, že za určitých okolností áno, obzvlášť, keď sme dedičmi uhorského práva, kde vlastne máte pôdu, a je tam 100 vlastníkov, že, nerozporujem až tak silno, že má existovať nejaký mechanizmus, ktorý umožní pri nejakej fakt veľkej veci proste konať takto invazívne. Nerozporujem to až tak, i keď je to fakt na veľkú diskusiu. Ale keby to tak bolo, a to je ten problém, že keby to tak bolo, lebo, vážení občania, minister doniesol do parlamentu návrh zákona, ktorý hovorí, že nad 250 hektárov vytvoria, zjednodušene, strategický park, vytvoria si záložné predkupné právo, môžu ho vyvlastniť. V prípade, že bude existovať nejaké osvedčenie, že to je významná investícia, veľmi zjednodušene, vláda rozhodne, že toto je ono, tak vtedy sa spustia tie mechanizmy. Ak aj potom tá investícia sa nerealizuje, ale konanie už začalo, tak v tom konaní sa pokračuje, dovyvlastňuje sa. Váš štátny tajomník povedal, že je to v poriadku, lebo že štát bude držať voľné územie a bude v zásade pripravené pre, pre nejakú ďalšiu investíciu. Nech sa páči, len to treba tým ľudom korektne povedať, že vy teraz idete vyvlastniť, a všetci tu tak si šuškáme, že bude to automobilka. Ono to vôbec nemusí byť žiadna automobilka, len poslúži ako zámienka, hej, že teda že kto by rozporoval nejakú automobilku. Však? Všetci by sme teda boli radi, takže tá nekorektnosť je v tom, že nepoviete ľudom, že aj keby to nebola ona, tak v tom vyvlastňovacom konaní sa bude pokračovať, to územie môže zostať voľné a to je potom tá vec, ktorú ja som rozporoval a stále ju rozporujem, že využitie toho územia, resp. kedy môžete tie mechanizmy spustiť, to nemusí byť len tá automobilka. A to som chcel ľudom povedať, môžu to byť aj služby. Oni dokonca v tom návrhu zákona to uviedli, že tam služby môžu byť, aby nevznikal nejaký rozpor. Služby sú všeličo. Služba je aj zábavný park. Zábavný park sa poväčšine maskuje pod, pod zábavným parkom sa vie skrývať hocičo a môže to byť v zásade aj úplne niečo iné. Oni vám povedia, že tam budú kačičky, preliezky pre detičky, šmykľavky, autíčka, neviem čo, ale budú tam tri budovy plné nejakých iných automatov. Ak toto je významná investícia, keď táto vláda, pre ňu je toto významná investícia, ale to treba povedať, pán minister. Postavte sa a povedzte, lebo pán spravodajca, z neho to už vyšlo, on povedal, že on si myslí, že akvapark, on by nemal problém s akvaparkom, hej. Treba to povedať, treba to povedať, netreba schovávať sa za automobilku, treba povedať, že môže to byť aj všeličo iné. To znamená, že táto vláda vám predkladá návrh zákona, kde použije naozaj invazívne mechanizmy vyvlastňovania, proste zlomenie územného plánu, to znamená, aj keby tá obec nesúhlasila alebo nebolo to zahrnuté v územnom pláne, a bude to tam a just, všetko toto je tam zabezpečené pre niečo, čo nemáte v zásade definované, resp. máte to definované tak, ako to je, čiže môžu to byť aj služby. Služby sú všeličo, my sme navrhovali aj s kolegom, že to cizelujme, že keď služby, tak logistické služby, aby nevznikala nejaká pochybnosť, hej, že by to mohli byť nejaký suchozemský prístav a neviem čo. Tento pozmeňovací návrh je tu predložený, bude sa o ňom hlasovať, nech sa páči, my sme si svoju povinnosť splnili, len to chcem ľudí upozorniť na túto hru ľudí zo SMER-u, že čo s vami hrajú. Oni vám budú možno tvrdiť, možno aj pán minister v záverečnej reči, že oni to cizelujú, že služby, že oni to tiež menia a upravujú. Upravujú to tak, že doplnili, že služby sú podľa čl. 57 zmluvy o pristúpení a ono to tak znie dôležito, že bohviečo tam je. A ono je tam v zásade to, že ten čl. 57 hovorí, že čo všetko sú služby, a v zásade len pomenováva, že služby sú všetko. Aj služby slobodných povolaní. Čiže zjednodušene, nieže to lepší, ale to ešte horší, lebo keby náhodou vznikla pochybnosť, že či tam môže byť nejaký zábavný park alebo nejaká služba z pohľadu slobodných povolaní, tak môže, lebo pozmeňovacím návrhom SMER-u je to proste cizelované. Takže taký je výsledok. SMER schváli v skrátenom legislatívnom konaní dneska o 17.00 hod. návrh zákona, ktorý umožní vyvlastniť, keď si niekto zmyslí, nejaké územie, umožní zlomiť územný plán, ak by tam nejaký bol, a nie je jasne definované, že načo. Môže to byť kľudne aj zábavný park, môže to byť všeličo. Môžu to byť vleky, môže to byť „Krtkoland“. Viete, ak niekto chce postaviť akvapark, to som hovoril kolegovi, ak si niekto chce postaviť na Slovensku akvapark, tak odporúčam, kúpte si pozemok a postavte si, to je ináč také prirodzené, viete, to je prirodzené. Nechcite od štátu, aby vám vyvlastnil pozemky, prípadne ešte vám postavil to a potom by ste vy blahosklonne povedali, no dobre, zoberiem si ja ten akvapark pod seba, kúpim to od toho štátu. Čiže považoval som za dôležité na to upozorniť, že prijatím tohto zákona sa v zásade môže stať to, že hocikde, kde je niekde nejaké, pre niekoho zaujímavá pôda, a povie, si že toto je ta pre mňa zaujímavá pôda, tak legislatívne je to všetko, už bude vysporiadané tak, že sa k tej pôde dostane. A bez toho, aby bolo... Samozrejme, že musí mať kontakty vysoko, ale však tu kontakty, vieme, že, že vaši majú, čiže dostane sa k nej. Zákonnú prekážku v zásade nebude mať, a keď si niekto zmyslí, že si postaví pri Nitre nejaké zábavné centrum, nejaký, nejaký Krtkoland alebo neviem čo, tak si ho tam ergo postaví. Už v ceste nebude stáť nič. Možno tu bude niekto sa zbierať z nejakých politických škôd, ale to vy budete vedieť, nejak veľmi zručne vedieť odkomunikovať, predstavíte to ako neviem čo. Považoval som si za potrebné na toto, na tieto skutočnosti upozorniť a občanom dám do pozornosti, nech veľmi dobre sledujú hlasovanie, že v akej konečnej a finálnej podobe prijme SMER tento návrh zákona. Ďakujem.